Uber a anunțat recent extinderea serviciului său ecologic, Uber Green, în orașul Brașov. Această inițiativă, care își propune să promoveze transportul ECO și să reducă poluarea, a fost lansată inițial în Cluj-Napoca în noiembrie anul trecut și continuă să se extindă în alte orașe importante din țară.
De la lansarea sa în România, Uber Green a realizat peste 1.3 milioane de curse, acoperind mai mult de 1.6 milioane de kilometri. Conform companiei, cea mai lungă călătorie înregistrată cu acest serviciu a fost de 262 de kilometri, de la Aeroportul Otopeni la Năvodari, în județul Constanța, scrie Mediafax.
Ana-Maria Borlovan, Head of Driver Operations la Uber pentru regiunea Europei Centrale și de Est, a subliniat importanța acestei inițiative: „Știm că viitorul transportului este unul electric. Prin Uber Green, ne propunem să facilităm accesul la mobilitate electrică pentru cât mai mulți oameni posibil și să dezvoltăm transportul cu mașini electrice nu doar în București, Cluj-Napoca și Timișoara, dar acum și în Brașov.”
Serviciul Uber Green promite un timp mediu de sosire de doar 6 minute, oferind o alternativă eficientă și accesibilă de transport.